Интернетыр щIалэгъуалэм я сэбэпу
Интернетым Iуэху щхьэпэхэр щрагъэкIуэкIын папщIэ Урысей Федерацэм и Правительствэм иджыри сом меларди 7 хухихынущ хэкупсэ гъэсэныгъэм хуэщIа къэрал контент Рунетым щыгъэлэжьэным.
Ар трагъэкIуэдэнущ щIалэгъуалэм теухуа интернет проект 200-м зрагъэужьыным. «Интернетым зегъэужьынымкIэ институтым» хуаутIыпщыну ахъшэр нэхъыбэу зыхухэхауэ щытынур щIалэгъуалэм я гупсысэр зэтегъэувэнырщ, къэралым и цIыху зэпIэзэрыту къэхъун папщIэ унэтIынырщ, хэкум, гъащIэм, лъэпкъым я мыхьэнэр къагурыIуэу балигъ гъащIэм хэбэкъуэнымкIэ сэбэп хъунырщ.
Апхуэдэ мурадкIэ нэхъ пасэу сом меларди 3 къыхигъэкIащ къэрал мылъкум. Ахъшэр зытрагъэкIуэдэну интернет-проект 200-р дыгъэгъазэм и 3I пщIондэ лажьэу яутIыпщын хуейщ.
УФ-м и Президентым и Администрацэм зэрыщыжаIамкIэ, къыкIэлъыкIуэ гъэхэм «Интернетым зегъэужьынымкIэ институтым» хухах ахъшэр зырэ ныкъуэкIэ е тIукIэ нэхъыбэ ящIыну Iэмал щыIэщ.
Сыт а «Интернетым зегъэужьынымкIэ институтым» и къалэнымрэ зэфIигъэкIхэмрэ? Институтыр 2005 гъэм къызэIуахащ. Къалэн нэхъыщхьэу зыхуагъэувыжар интернетым мыхьэнэ зиIэ Iуэхухэм ущытепсэлъыхь хъу утыкухэр къыщызэгъэпэщынырщ, унэтIыныгъэ зэмылIэужьыгъуэхэм щекIуэкI къэхутэныгъэхэр цIыхубэм яхыхьэнырщ, интернетым ис цIыхубэмрэ властымрэ нэхъ гъунэгъуу зэпыщIэнырщ.
2020 гъэм щIалэгъуалэм папщIэ интернет-контентхэр къызэгъэпэщынымкIэ зэпеуэ ирагъэжьащ. Абы лъандэрэ иджыпсту цIэрыIуэ хъуа проект зыбжанэ «дунейпсо бэджыхъым» лъэ быдэкIэ щигъэуващ. Абыхэм ящыщщ more.tv онлайн-кинотеатрыр, нэгъуэщI зыбжанэ.
НэщIэпыджэ Замирэ.
